王恽
谒武惠鲁公林墓四十韵
金驭成阴朽，山东自古强。限田标镇戍，积愤致抢攘。武惠当年杰，天心霸业匡。云龙时际会，风虎日翱翔。五十连城重，三千战士良。一朝归版籍，遗爱在耕桑。甫定先文治，来威戒伐张。俭恭希大帛，号令肃秋霜。气革耰锄扰，风还礼义乡。颂方歌鲁盛，人骇陨星镗。云出青崖顶，乌瞻泰岱傍。驱车经鹊里，故宅似汾阳。山倚祁连冢，祠荒绿野堂。门旌虚将幄，燕寝尚清香。有客追畴昔，怀人动慨慷。王师初破汴，河朔久沦纲。文物随云散，招徕不一亡。尽收周礼乐，重辟汉科场。清秩铨华省，群英萃郡庠。有金皆冶器，无玉不追章。蓄德需明主，流波及四方。星躔从落落，奎彩独煌煌。嗣相图光绍，先猷在益彰。雪山宜久重，世业浸丕昌。帝道开中统，皇风煽八荒。重推黄阁相，轻是尚书郎。两署分荷橐，千官列雁行。至今称济济，所在见跄跄。原治无多术，推贤用叵量。措材真得所，收效尽非常。侯国能如此，朝家化更皇。阐明虽实理，勉励乏明扬。一代徐通议，中流号巨防。试图援手助，潜有跋胡妨。薄宦新过鲁，诸生惧面墙。泮田饶乐育，师授奈无望。可惜弦歌地，虚成笱在梁。力扶虽切切，事迫去遑遑。量分功名薄，伤时涕泗滂。野烟知客恨，先自柏城苍。